N'am eus biskoazh butunet an disterañ tra, ha ne evan ket kalz kennebeut (ma, ret eo din evañ kaaaaaaaaalz a-raok bezañ mezv, ha ne zegas ket efedoù gwall blijus da c'houde, neuze ne c'hoarvez ket alies ^^), lakaomp emañ aze ma dramm, ma si ^^ "Moran eo ma anv, ha suj on d'an evezhiadennoù", an ED, Evezhiadennourien Dianv. Alala ! Arabat deoc'h en em santout rediet da lezel tra pe dra ma ne fell ket deoc'h (met ma 'z eus nebeutoc'h eget 5 evezhiadenn war an notenn-mañ e yelo fall-tre an traoù ! ^^). D'am soñj emañ an efed-se abeg da ziorren al lec'hiennoù evel Facebook ha Twitter (ha, gwashoc'h c'hoazh, Foursquare), an ezhomm bezañ merzet ha kaout ur respont digant ar re all, etre gasterezh ha sellerezh. N'on ket d'ar poent ma vin maleürus ma n'eus evezhiadenn ebet, dre eurvat (!), ha n'am eus ket ezhomm diouto per se, met plijus eo, anzav a ran.